DECRETO 187/2005, do 16 de xuño, polo que se modifica a delimitación do conxunto histórico-artístico de Monforte de Lemos na provincia de Lugo.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 01/07/2005

A Dirección Xeral de Patrimonio Cultural, por Resolución do 2 de xuño de 2004 (Diario Oficial de Galicia do 23 de xuño), incoou expediente para a modificación da delimitación do conxunto histórico-artístico da cidade de Monforte de Lemos.
A tramitación do expediente levouse a cabo segundo o establecido na Lei 8/1995, do 30 de outubro, do patrimonio cultural de Galicia, e demais disposicións vixentes.
Tendo en conta o disposto no artigo 12 da Lei 8/1995, do 30 de outubro, do patrimonio cultural de Galicia, por proposta do conselleiro de Cultura, Comunicación Social e Turismo, e logo de deliberación do Consello da Xunta de Galicia na súa reunión do día dezaseis de xuño do dous mil cinco,
DISPOÑO:
Artigo 1º
Modificar a delimitación do conxunto histórico-artístico da cidade de Monforte de Lemos, provincia de Lugo.
Artigo 2º
A zona actualmente afectada pola declaración como resultado da modificación é a comprendida na delimitación escrita contida no anexo I, e no plano recollido no anexo II.
Artigo 3º
Este decreto será notificado ao Rexistro Xeral de Bens de Interese Cultural do Estado, ao Rexistro de Bens de Interese Cultural de Galicia, ao Concello de Monforte de Lemos e aos demais interesados no expediente.
Artigo 4º
Este decreto será publicado no Diario Oficial de Galicia e no Boletín Oficial del Estado.
Disposición derradeira
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, dezaseis de xuño de dous mil cinco.
Manuel Fraga Iribarne
Presidente
Jesús Pérez Varela
Conselleiro de Cultura, Comunicación Social e Turismo
ANEXO I
O conxunto histórico-artístico de Monforte de Lemos (Lugo) queda delimitado do seguinte xeito:
-Zona histórico-artística, propiamente dita.
-Zona de respecto, que inclúe os barrios de Ramberde (1), Carude (2) e Praza do Piñeiro (3) e as beiras do río Cabe (4).
-A zona histórico artística comprende, polo norte, todo o Monte de San Vicente, delimitado polo paseo da beira do río Cabe desde a ponte medieval, a vía paralela á rúa San Pedro cara ao monte, a rúa Calvo Sotelo ata a rúa dos Lagares, as traseiras dos edificios das rúas de Calvo Sotelo e Roberto Baamonde ata os edificios que dan fronte á rúa dos Lagares, a rúa de Roberto Baamonde, as traseiras dos edificios das rúas Doutor Teixeiro e Comercio, incluíndo os edificios da rúa Armando Cotarelo e praza do Doutor Goyanes.
-A zona histórico artística comprende tamén, polo sur, a rúa Cardenal coas súas edificacións, así como as que dan fronte, cos seus predios, ao Colexio da Compañía e os terreos ata o río, o Campo da Compañía e os edificios que dan fronte ao Campo, ao Paseo de Lugo e ao predio do Colexio, xunto coas primeiras edificacións das rúas coas que entroncan (Escultor Francisco Moure, Reboredo, Duquesa de Alba, Carude).
Por último, a zona histórico-artística comprende, polo oeste, a Ponte Medieval, o Convento de Santa Clara e os edificios e hortas que o arrodean, o Campo de Santo Antonio con todos os edificios que o arrodean, e a rúa dos Abeledos ata a rúa Saviñao, incluíndo os edificios de ambas as dúas marxes xunto cos seus predios.